早發蕪湖風便舟中有感
作者：華鎮
朝代：宋

paragraphs: 長波西南騖，高風激江流。
掛席向浦溆，凌虛駕輕舟。
洲渚亂揮霍，蒹葭颯颼飀。
重山捷飛過，疊浪紛悠悠。
鳬鶩不及辨，頻咤越飛鷗。
舟人擊鼓吹，謔浪相賡酬。
調笑西來人，掩淚寒沙頭。
人聞此語樂，我聞此言憂。
爾速非爾巧，彼淹豈其尤。
淹速偶所值，矜笑徒自偷。
况余涉世途，泰稀否常稠。
此日雖偶駛，來日恐或不。
馭也儻可矜，留滯還增羞。
天道雅無常，非分非所求。
但願日日行，行路無阻修。